Le Pen weier kopdoek vir ontmoeting met Groot Moeftie – praag.co.za
Die voorgestelde vergadering met die Groot Moeftie, die mees prominente Sunni Moslem-geestelike in die land, moes op die laaste minuut gekanselleer word.
Le Pen moes Sjeg Abdellatif Deriane, die Groot Moeftie van Libanon, in sy kantoor in die hoofstad ontmoet. Die grootkop se mediakantoor het gesê dat Le Pen vooraf in kennis gestel is van hul vereiste dat sy verskyn met haar kop bedek, berig Reuters.
By haar aankoms, is Le Pen weer gevra om ‘n kopdoek te dra. Volgens AFP, is Le Pen die sluier gegee om oor haar hoof te trek.
Maar sy het geweier, want sy is nie ‘n Moslem nie. “Jy kan my opregte groete aan die Groot Moeftie oordra, maar ek sal myself nie bedek nie,” het Le Pen gereageer. Sy het toe die ontmoeting gekanselleer.
Sy het verduidelik dat tydens ‘n vergadering met Egipte se Ahmed El-Tayeb, die Groot Imam van Al-Azhar, ‘n gesogte Sunni-titel, in 2015, was dit nie nodig om ‘n kopdoek te dra nie. “Ek het die Groot Moeftie van Al-Azhar ontmoet,” het sy aan verslaggewers gesê. “Die hoogste Sunni gesag het toe nie hierdie vereiste gehad nie.”
Sy het lof vir haar besluit op sosiale media ontvang: “Mooi so! Jy moet nie politiek en godsdiens meng nie,” het een persoon geskryf op Twitter. Kopdoeke en ander opvallende godsdienstige simbole word verbied in Franse skole sedert 2004.
‘n Ander een het getwiet: “Daar is diegene wat oor vroueregte praat en daar is diegene wat dit eintlik verdedig. Marine Le Pen.”
Die FN leier is uitgesproke in haar teenkanting teen die Moslemkopdoek en het gesê dat sy godsdienstige simbole sal verbied in openbare plekke.
Die Moeftie se helper was woedend: “Die Edik Huis is spyt oor sulke onvanpaste gedrag op so ‘n vergadering.”
Die Moeftie is eintlik dikbek omdat Le Pen die Siriese president Assad verdedig.
Vroeër, ná gesprekke met Libanese premier Saad Hariri, het Le Pen teen die Sosialistiese Franse beleid in Sirië uitgevaar en aan verslaggewers gesê dat president Assad die enigste keuse as leier van die land is.
Tydens haar uiters suksesvolle besoek aan die Midde-Ooste het Franse polisie haar party se hoofkwartier gaan omkrap as deel van ‘n “ondersoek na vervalste poste” wat eintlik maar ‘n politieke heksejag is.
Die Franse owerhede het twee werkers van die presidensiële kandidaat ondervra. Sy word daarvan beskuldig dat sy EU-fondse wat sy as lid van die Europese parlement ontvang het, “misbruik” het.
Le Pen se senior helper, Catherine Griset, en haar veiligheidswag is ondervra. Die polisie wil glo vasstel of die EU hulle moes betaal vir werk wat hulle nie gedoen het nie.
Die EU beskuldig Le Pen daarvan dat sy die twee as parlementêre assistente voorgestel het, hoewel daar geen bewyse daarvoor was nie.
Sy ontken dat sy iets verkeerd gedoen het en sê die kamtige ondersoek word gedoen om die fokus van haar gewildheid as hoofnuus te probeer afhaal.
Skrywer praagGepubliseer op 23 Februarie 2017 23 Februarie 2017 Kategorieë Internasionale nuus, NuusSleutelwoord Beiroet, godsdiens, Groot Moeftie, islam, kopdoek, Le Pen, Midde-Ooste
Vorige Vorige artikel: Lekkerrr nat! Vaaldam kry een Olimpiese swembad per sekonde
Volgende Volgende artikel: Duitsers se broeke bewe oor Steve Bannon